ई जानके सुखद अचरज होई कि इंडियन आर्मी के वाइस चीफ लेफ्टिनेंट जनरल एस के सिंह (श्रीकृष्ण सिंह) भोजपुरिया हवन. उनकर जनम बिहार राज्य के भोजपुर जिला के करथ गांव के एगो मध्यमवर्गीय राजपूत परिवार में भइल रहे. लरिकाईं में ही देश खातिर लड़े के अइसन जज्बा पैदा भइल कि ई जवानी से पहिले जुनून बन गइल. एही जुनून आ अपना लक्ष्य के प्रति अनथक मेहनत के नतीजा रहल कि श्री सिंह आज इंडियन आर्मी के ओह ओहदा तक पहुंच गइलन जवन केहू खातिर सपना भर हो सकेला. एह पऽ भोजपुरियन के गर्व बा. पिछला दिन ऊ धर्मपत्नी कुसुम सिंह के साथे अपना गांवे आइल रहन. स्वभाव से बेहद सरल, भावुक आ मिलनसार लेफ्टिनेंट जनरल सिंह रोहतास के ओह हाई स्कूल के भी दौरा कइलन, जहवां के हॉस्टल के रूम नंबर आठ में उनका बचपन के कुछ साल गुजरल रहे. पहुंचते भावुक हो गइलन. गुरूजनन के पांव छू के आशीर्वाद लीहलन. सहपाठियन से मुलाकात भइल. अपना स्कूल के स्मृति चिन्ह आ एक लाख रूपया के चेक भेंट कइलन. अपना होनहार लाल के अगवानी में स्कूल प्रबंधन के तरफ से भी भव्य समारोह आयोजित कइल गइल रहे. एही दौरान उनका से पंकज भारद्वाज के भइल खास मुलाकात में गांव-गिरांव से ले के देश-दुनिया के शांति-सुरक्षा आ खतरा जइसन गंभीर मसलन पर खुल के बातचीत भइल. पेश बा ओह बातचीत के अंश...
रउआ एगो भोजपुरिया हईं. भोजपुरियन के इतिहास बगावत के सियाही से लिखल बा. एकरा से केतना इत्तेफाक राखतानी.
हमरा एह बात के गर्व रहेला कि हमार जनम ओह माटी पर भइल, जहवां मंगल पांडेय, वीर कुंवर सिंह आ चंद्रशेखर आजाद जइसन देशभक्त पैदा भइलन. एह में कवनो दोहमत नइखे कि भोजपुरियन के खून गरम होला. एहिजा के लोग जोर-जुलुम बर्दाश्त ना करेला. आदमी का अइसे भी अत्याचार के विरोध करे के चाहीं.
सेना में कइसे अइनी?
हमार चाचा केदार नाथ सिंह रोहतास जिला के राज-राजेश्वरी हाई स्कूल सूर्यपुरा में शिक्षक रहन. पांच-छह साल के रहीं, तबे चाचा अपना साथे ले के सूर्यपुरा चल अइलन. ओह घरी श्रीकृष्ण सिंह बिहार के मुख्यमंत्री रहन. एक दिन हमनी के स्कूल में उनकर कार्यक्रम आयोजित भइल. स्वागत गान के जिम्मा हमरा के मिलल. श्री बाबू के स्वागत में हम एगो कविता सुनवनी-''मां मुझे बंदूक मंगा दे, मैं भी लडऩे जाऊंगा.'' का कहीं, इहे कविता बाद में हमार जिंदगी बन गइल.
भोजपुरियन के कबहीं पूरबिया सिपाही कहल जात रहे. इंडियन आर्मी में भोजपुरियन के का स्थिति बा?
इंडियन आर्मी में भी भोजपुरियन के संख्या अच्छा-खासा बा. एक हजार सैनिकन में से एगारह भोजपुरी भाषी बाडऩ. ई संख्या साबित करतिया कि भोजपुरियन के रग-रग में बसल देश सेवा के जज्बा में कहीं से कवनो कमी नइखे आइल. ऊ लोग आजो आपन फर्ज पूरा र्कर रहल बा. सेना में भर्ती होखे के ललक भोजपुरियन में कम नइखे भइल.
भोजपुरी के आज तक संविधान के आठवीं अनुसूची में जगह ना मिलल. का रउआ एकरा के भोजपुरी पट्टी के दुर्दशा के एगो वजह मानतानी?
घबराए के जरूरत नइखे. भोजपुरी के दायरा लगातार पसर रहल बा. ई बात सही बा कि भोजपुरी के अबहीं तक संविधान के अठवीं अनुसूची में जगह ना मिलल, जेकरा चलते एगो भाषा के रूप में एकर बेहतर विकास ना हो पावल. बाकिर अब एकर संयोग बन रहल बा. भोजपुरी भाषी राजनेता आ ब्यूरोक्रेट एकरा खातिर पहल कऽ रहल बाडऩ जा. केंद्र सरकार भी सकारात्मक रूख अख्तियार कर रहल बिया. एह से लागता कि बहुत जल्दी हमनी के उमीद पूरा होई.
बिहार आ बिहारियन के बारे में का ख्याल बा?
बिहार के पिछड़ापन के खास वजह बा एहिजा के लोग के आलस. हमनी का सोचे में जेतना तेज बानी जा, ओतना काम करे में नइखीं जा. पश्चिम के देशन में अइसन नइखे. ओहिजा के लोग आलसी ना होला. एहीसे पश्चिम में सुख-समृद्धि के बयार बह रहल बिया. ओइसे पिछला कुछ साल से बिहार में भी बढिय़ा काम हो रहल बा. रहल बात बिहार के बारे में खेयाल के, त मोटे में बताईं कि हम आजो अपना के एगो गरीब बिहारी मानेनी.
भारत दुनिया में एगो महाशक्ति के रूप में उभर रहल बा. एह बात में केतना दम बा?
आज दुनिया के ताकतवर देशन के भी ई मालूम हो चुकल बा कि भारत विकास के नया आयाम गढ़ रहल बा. आर्थिक अउर सामरिक रूप से भारत के प्रगति केहू से छिपल नइखे. आसमान से लेके पाताल तक भारत के परचम लहरा रहल बा. अमेरिका जइसन देश एकरा के महसूस कऽ रहल बा. आर्थिक सुनामी आइल तऽ अमेरिका हिल गइल, बाकिर भारत में कवनो खास असर ना भइल. रक्षा के क्षेत्र में भी भारतीय उपलब्धि गर्व करे लायक बाड़ीसन.
अमेरिका, चीन जइसन देशन से भारत का केतना खतरा बा? एह देशन के मोकाबले अपना देश के कहां पावतानी?
'अतुल्य भारत' के दुनिया में कवनो जोड़ नइखे. एहसे कवनो दोसरा देश से एकर तुलना कइल ठीक ना रही. रहल सवाल खतरा के, तऽ दुनिया में केहू के मजाल नइखे जे भारत के सरहद के तरफ आंखि उठा के देख दे. जे अइसन कोशिश करी, ओकर ईंट से ईंट बजा दीहल जाई. इंडियन आर्मी के पास नापाक इरादा वाला लोग के मुंहतोड़ जवाब देबे के मजे में कूब्बत बा.
पाकिस्तानी सरहद के फेलहाल का स्थिति बा?
चैन से जिंदगी बसर करीं जा. इंडियन आर्मी के जवान दिन-रात सरहद के निगहबानी में लागल बाडऩ. जबले ई लोग बा, देश के कवनो खतरा नइखे. ओइसे भी पाकिस्तानी सरहद पर एह समय काफी शांति बा.
सेना में तनाव के चलते आत्महत्या/हत्या के घटना खूब भइल...
(बीच में बात काटत) अइसन घटना के वजह व्यक्तिगत अउर पारिवारिक विवाद होला. सैन्य व्यवस्था से एकर कवनो खास लेना-देना नइखे. खैर, बढिय़ा ई बा कि अब एह में काफी कमी आइल बा. धीरे-धीरे लोग बात आ हालात, दूनो के समझे के कोशिश कऽ रहल बाडऩ.
देश में जाति आधारित जनगणना हो रहल बिया. का सेना में भी अइसन होखे के चाहीं?
कबो ना. हम एकर पक्षधर नइखीं कि सेना में जाति के आधार पऽ सैनिकन चाहे अधिकारियन के गिनती होखे. ई देश के एकता-अखंडता खातिर ठीक ना होई.
एगो सैन्य अधिकारी के रूप में जिनगी के सबसे रोमांचक क्षण.
पिछला साल हमरा के राष्ट्रपति भवन से बोलावा आइल. तब महामहिम प्रतिभा देवी सिंह पाटिल देश के राष्ट्रपति रहीं. राष्ट्रपति भवन में ही उनका हाथे हमरा सम्मानित होखे के सौभाग्य मिलल. ई क्षण हमरा जिदगी के सबसे रोमांचक क्षण रहे.
चलत-चलत भोजपुरियन खातिर राउर संदेश.
भोजपुरी माटी में बड़ा दम होला. इतिहास एकर गवाह बा. हमनी के पुरखा-पुरनिया दुनिया में कइगो देश बना-बसा दीहल लोग. जरूरत बा अपना लक्ष्य के प्रति ईमानदार होके मेहनत करे के. मंजिल तबे मिली.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva